Fakulta umení Technickej univerzity v Košiciach

Fakulta umení Technickej univerzity v Košiciach (Fakulta umení TUKE) je jednou z fakúlt Technickej univerzity v Košiciach. Je stabilnou umelecko-vzdelávacou inštitúciou etablovanou v domácom aj zahraničnom kontexte. Fakulta umení TUKE má výrazný vplyv na formovanie kultúrno-umeleckého prostredia a rozvoj segmentov kreatívneho priemyslu v rámci Košického regiónu. História Fakulta umení TUKE bola založená 2. októbra 1998 pod názvom Fakulta úžitkových umení so zameraním na štúdium v odboroch architektúra, dizajn a výtvarné umenie. Počet príslušných katedier na fakulte sa neskôr rozšíril o Katedru teórie a dejín umenia. V období 2001/2002 sa pôvodný názov fakulty zmenil na oficiálny názov – Fakulta umení. Fakulta umení TUKE bola jedným z hlavných partnerov projektu Košice – Európske hlavné mesto kultúry 2013. V roku 2017 sa stala spolu s ďalšími partnermi konzorcia členom významnej siete UNESCO – Creative City of Media Arts. Vedenie fakulty Aktuálne vedenie Fakulty umení TUKE: Dekan – doc. Mgr. art. Ing. Richard Kitta, ArtD. Prodekan pre vzdelávaciu činnosť a mobility – Mgr. art. Pavol Capik, ArtD. Prodekan pre rozvoj a digitalizáciu – Ing. Martin Kolčak, ArtD. Prodekanka pre medzinárodné vzťahy a propagáciu – Mgr. art. Eva Jenčuráková, ArtD. Prodekanka pre umeleckú a vedecko-výskumnú činnosť – Ing. arch. Andrea Bočková, ArtD. Tajomníčka – Ing. Mária Šafranková Katedry Vďaka výsledkom v oblasti umeleckého vzdelávacieho procesu a vedecko-výskumnej činnosti, ako aj postupným rozvojom infraštruktúry, záujem o štúdium na tejto fakulte narastá. Fakulta umení TUKE disponuje v súčasnosti 4 katedrami: Katedra architektúry Katedra dizajnu Katedra výtvarných umení a intermédií Katedra teórie a dejín umenia Umelecko-vzdelávacia činnosť V kontexte ostatných umeleckých vysokých škôl na Slovensku má Fakulta umení TUKE svoje špecifické postavenie – na jednej strane svojou vnútornou štruktúrou (výtvarné umenie a intermédiá, architektúra, dizajn) – na strane druhej lokáciou v technicky orientovanom univerzitnom prostredí. Esprit Fakulty umení TUKE ovplyvňuje do výraznej miery spojenie umeleckých (humanitných) a technologických oblastí. Aktuálne prebiehajúca medziodborová komunikácia, inovácie a rôznorodé kreatívne riešenia vplývajú pozitívne aj na generovanie umeleckých výstupov často interdisciplinárneho charakteru. Fakulta umení TUKE poskytuje vysokoškolské vzdelávanie v troch stupňoch kreditného vysokoškolského štúdia. Vedecko-výskumná činnosť Vedecko-výskumná činnosť na Fakulte umení TUKE je realizovaná na jej jednotlivých katedrách a pracoviskách. K dôležitým platformám formujúcim celouniverzitnú spoluprácu patria RobLab, Centrum pokročilých vizualizácií a CORE Labs. Nemenej dôležitá je spolupráca s univerzitným pracoviskom UVP Technicom na báze špecifických projektov. Základný umelecký výskum na fakulte je dôležitý najmä z pohľadu stimulácie procesu umeleckého vzdelávania. Campus Gallery Campus Gallery je výstavný a multifunkčný priestor, ktorý bol založený v roku 2015 pod odbornou gesciou Fakulty umení TUKE. S názvom galérie sa spája identita lokality, ktorou je živý univerzitný areál (campus) so svojím prirodzeným naturelom a odborným publikom. Významná časť programu galérie je orientovaná na domácu aj zahraničnú profesionálnu umeleckú scénu, odbornú či medziodborovú prax. Súčasťou aktivít galérie je tiež spolupráca s ostatnými fakultami Technickej univerzity v Košiciach, ako aj ďalšími externými vzdelávacími a galerijnými inštitúciami. Dekani fakulty Od vzniku Fakulty umení TUKE v roku 1998 pôsobili v jej vedení: doc. Ing. Jaroslav Jarema CSc. (1998 – 2007) doc. Ing. arch. Juraj Koban, PhD. (2007 – 2014) doc. Ing. Ján Kanócz, CSc. (2014 – 2021) prof. Ing. Tibor Uhrín, ArtD. (2021 – 2024) doc. Mgr. art. Ing. Richard Kitta, ArtD. (2024 – ) Referencie Externé odkazy Oficiálna stránka Fakulty umení TUKE Oficiálna stránka Katedry výtvarných umení a intermédií FU TUKE Almanach FU TUKE Archivované 2022-06-12 na Wayback Machine Katalógy záverečných prác študentov Archivované 2022-06-12 na Wayback Machine Fakulta umení TUKE oslavuje 20. výročie